ΑΠΟΦΑΣΗ Δ.Σ.   Κ.Ε.Δ.Κ.Ε.

ΘΕΜΑ: « ΒΙΩΣΙΜΗ ΑΝΑΠΤΥΞΗ ΚΑΙ ΚΟΙΝΩΝΙΚΗ ΑΞΙΟΠΟΙΗΣΗ ΤΩΝ ΟΛΥΜΠΙΑΚΩΝ ΕΓΚΑΤΑΣΤΑΣΕΩΝ, ΑΔΕΙΟΔΟΤΗΣΗ, ΧΡΗΣΕΙΣ, ΛΕΙΤΟΥΡΓΙΕΣ ΤΟΥΣ - ΔΙΑΡΘΡΩΣΗ, ΟΡΓΑΝΩΣΗ ΚΑΙ ΛΕΙΤΟΥΡΓΙΑ ΓΕΝΙΚΗΣ ΓΡΑΜΜΑΤΕΙΑΣ ΟΛΥΜΠΙΑΚΗΣ ΑΞΙΟΠΟΙΗΣΗΣ»

Το Δ.Σ. της Κ.Ε.Δ.Κ.Ε. αφού συζήτησε το σχέδιο νόμου που αφορά την «Βιώσιμη ανάπτυξη και κοινωνική αξιοποίηση  των Ολυμπιακών εγκαταστάσεων, αδειοδότηση, χρήσεις, λειτουργίες τους – διάρθρωση, οργάνωση και λειτουργία Γενικής Γραμματείας Ολυμπιακής Αξιοποίησης »

Αποφασίζει ομόφωνα

Α. α. 1.) Διαπιστώνει τη θεσμική υποβάθμιση των ΟΤΑ και την απαξίωσή τους σε ότι αφορά τη διαχείριση των αρμοδιοτήτων, που η Τοπική Αυτοδιοίκηση έχει αναλάβει νομοθετικά και αποτελούν αποκλειστικές αρμοδιότητες σύμφωνα με τα άρθρα 24 και 25 του Δημοτικού και Κοινοτικού Κώδικα. Για παράδειγμα η αποκλειστική αρμοδιότητα της Τοπικής Αυτοδιοίκησης για την έκδοση αδειών καταστημάτων υγειονομικού ενδιαφέροντος επαναφέρεται στο κράτος – στον γενικό γραμματέα της Περιφέρειας συγκεκριμένα - παρότι αποτελεί τοπική υπόθεση, παραβιάζοντας έτσι και το άρθρο 102 του Συντάγματος.

α. 2.) Εκφράζει την πλήρη διαφωνία της με το πνεύμα και το γράμμα των βασικών διατάξεων του σχεδίου νόμου,  αφού με τις διατάξεις αυτές αμφισβητείται το κύρος της Τοπικής Αυτοδιοίκησης με ανυπολόγιστες συνέπειες στο «Αυτοδιοικητικό Κεκτημένο» και τη σχέση της με το κράτος. Αυτό συνάγεται και από το γεγονός ότι η Τοπική Αυτοδιοίκηση ουδέποτε εκλήθη κατά τη διάρκεια σύνταξης του νομοσχεδίου να εκφράσει τις απόψεις της.

Παράλληλα με άλλες διατάξεις προβλέπεται η αφαίρεση θεσμοθετημένων πόρων της Αυτοδιοίκησης. Για παράδειγμα με την κατάργηση δημοτικών τελών, όπως τα τέλη καθαριότητας και φωτισμού κοινόχρηστων χώρων, το τέλος παρεπιδημούντων, το φόρο ηλεκτροδοτούμενων χώρων, το Τέλος Ακίνητης Περιουσίας, τα τέλη κοινοχρήστων χώρων, αφαιρούνται θεσμοθετημένοι πόροι των ΟΤΑ και το κόστος των ανταποδοτικών τελών μεταφέρεται στους φορολογούμενους πολίτες.

α. 3.) Επίσης  η πρόβλεψη για μακροχρόνια μίσθωση των εγκαταστάσεων, που ισοδυναμεί με πώληση χιλιάδων στρεμμάτων δημοσίων εκτάσεων σε ιδιώτες από την εταιρεία «Ολυμπιακά Ακίνητα Α.Ε.», γίνεται χωρίς έλεγχο από τη Βουλή ή τη Διοικητική Δικαιοσύνη. 

α. 4.) Με διατάξεις του νομοσχεδίου  οι Ολυμπιακές εγκαταστάσεις τίθενται εκτός εθνικού θεσμικού πλαισίου, διότι ουσιαστικά δημιουργούνται ελεύθερες εμπορικές επιχειρηματικές ζώνες μέσα στον οικιστικό ιστό όλων των Ολυμπιακών πόλεων, χωρίς ένταξη ή ενσωμάτωση στην υφιστάμενη πολεοδομική  και περιβαλλοντική νομοθεσία (ΕΣΟΑΠ, Π.Δ. Ζωνών Προστασίας και Χρήσεων Γης, Παραλιακής Ζώνης, οικοδομικές άδειες, άδειες λειτουργίας κ.α.).

α.5) Με τις υπέρμετρες και ανεξέλεγκτες εμπορικές χρήσεις θα διαταραχθούν οι τοπικές αγορές με σημαντικές επιπτώσεις στις χρήσεις γης και στην οικιστική δομή των πόλεων. Ενώ μονιμοποιούνται και νομιμοποιούνται  προσωρινές εγκαταστάσεις σε βάρος των ελεύθερων χώρων στις ολυμπιακές πόλεις.

α.6.) ΖΗΤΕΙ ΑΜΕΣΑ η κυβέρνηση να αποσύρει το  νομοσχέδιο. Παράλληλα την καλεί να προχωρήσει σε πραγματικό και ουσιαστικό διάλογο με την Αυτοδιοίκηση και το θεσμοθετημένο όργανό της, την ΚΕΔΚΕ, για να οδηγηθούμε στη σύνταξη ενός νομοσχεδίου που θα σέβεται τους θεσμούς της ελληνικής Πολιτείας και τους ισχύοντες νόμους της πατρίδας μας.

ΕΙΔΙΚΟΤΕΡΑ

Το Δ.Σ. της Κ.Ε.Δ.Κ.Ε. εκφράζει την πλήρη διαφωνία του με τις κάτωθι διατάξεις.

Β:Με τις διατάξεις του άρθρου 1, 2 και3

β. 1. Μ ε τις διατάξεις των άρθρων 1, 2 και 3 του εν λόγω σχεδίου νόμου δια των οποίων προβλέπεται άδεια δόμησης για εργασίες μετασκευής, επισκευής, εκσυγχρονισμού, προσθήκης και επέκτασης των μόνιμων ολυμπιακών εγκαταστάσεων, παραγκωνίζεται πλήρως ο θεσμικός ρόλος των Διευθύνσεων Πολεοδομιών και η αρμοδιότητα μεταφέρεται στην Δ.Ο.Κ.Κ. με άμεσο κίνδυνο την παράβαση των διατάξεων που έχουν σχέση με το σχέδιο πόλεως, τους όρους δόμησης, τις χρήσεις γης και τον πολεοδομικό ιστό των πόλεων.

Παραγκωνίζεται κατ’ επέκταση  και η Τοπική Αυτοδιοίκηση καθόσον αφορά την άδεια λειτουργίας των Ολυμπιακών Εγκαταστάσεων και την άδεια δόμησης.

β.2. Με τις διατάξεις των άρθρων 4, 5, 6, και 7 παραγκωνίζεται πλήρως η Τοπική Αυτοδιοίκηση, η οποία και είναι κατ’ άρθρο 25 Δ.Κ.Κ. αποκλειστικά αρμόδια για την έκδοση των αδειών λειτουργίας καταστημάτων υγειονομικού ενδιαφέροντος.

β.3. .Μολονότι αναφέρεται γενικώς ότι κατά την έκδοση των αδειών αυτών εφαρμόζονται οι κείμενες διατάξεις της νομοθεσίας, είναι βέβαιο ότι οι διατάξεις αυτές θα παρακαμφθούν αφού το προέχον στοιχείο είναι η διάταξη του άρθρου 3 του σχεδίου νόμου, όπου η Γνωμοδοτική Επιτροπή έχει βαρύνοντα ρόλο και όπου εκεί το νομικό πλαίσιο για την επί μέρους άδεια δόμησης παρακάμπτεται με κυρίαρχο στοιχείο την πρόθεση της πολιτείας να προχωρήσει άμεσα στην έκδοση της άδειας λειτουργίας της ολυμπιακής εγκατάστασης.

β.4. Η αφαίρεση της αρμοδιότητας αυτής από την Τοπική Αυτοδιοίκηση συνεπάγεται και την αφαίρεση της αρμοδιότητας του ελέγχου των καταστημάτων που θα λειτουργούν στην εγκατάσταση  και την αντίστοιχη αφαίρεση αρμοδιότητας της επιβολής των διοικητικών κυρώσεων για τους παραβάτες, καθόσον κατά πάγια αρχή του Δικονομικού Δικαίου  ο χορηγών την άδεια είναι αυτός που επιβάλλει και τις διοικητικές κυρώσεις και ανακαλεί την άδεια λειτουργίας.

β.5. Υπάρχει κίνδυνος να μετατραπεί, συνεπεία τούτου, μεγάλο τμήμα των εγκαταστάσεων σε χρήσεις καταστημάτων υγειονομικού ενδιαφέροντος, με συνέπεια την ανεξέλεγκτη χρήσης τους αφού και για τα ζητήματα ωραρίων λειτουργίας (άρθρο 5) και για ζητήματα εποπτείας λειτουργίας τούτων (άρθρο 6) αρμόδιος είναι ο Γενικός Γραμματέας της Περιφερείας. Με δεδομένο δε ότι οι υπηρεσίες της Γενικής Γραμματείας της Περιφερείας  δεν έχουν εμπειρία όσον αφορά τα καταστήματα υγειονομικού ενδιαφέροντος, ούτε μέχρι σήμερα είχαν ποτέ υπηρεσίες που να ασχολούνται  με την διαχείριση της λειτουργίας τέτοιων καταστημάτων, θα δημιουργηθεί σοβαρότατο συνταγματικό πρόβλημα  αφού η αρμοδιότητα έκδοσης αδειών καταστημάτων υγειονομικού ενδιαφέροντος έχει μεταφερθεί στην Τοπική Αυτοδιοίκηση  και η επαναφορά των αρμοδιοτήτων αυτών πάλι στο κράτος αποτελεί σίγουρα παράβαση του «Αυτοδιοικητικού Κεκτημένου », πολλώ μάλλον καθόσον η αρμοδιότητα εκδόσεως και ανακλήσεως αδειών καταστημάτων υγειονομικού ενδιαφέροντος αποτελεί τοπική υπόθεση εν τη εννοία του άρθρου 102 του Συντάγματος  και δεν δικαιολογείται οποιαδήποτε αφαίρεση της αρμοδιότητος αυτής και ένταξή της στις κρατικές αρμοδιότητες, που ασκούνται από το κράτος. 

β.6. Συνακόλουθα με την αφαίρεση των αρμοδιοτήτων αυτών από την Τοπική Αυτοδιοίκηση περιορίζεται ο ρόλος της, αμφισβητείται βάσιμα αν η αρμοδιότητα αυτή είναι δυνατόν να ασκηθεί πληρέστερα από το κράτος (Υπηρεσίες Γενικής Γραμματείας της Περιφερείας), ενώ θα υπάρξει σίγουρα παράβαση της νομοθεσίας που ισχύει για τα καταστήματα υγειονομικού ενδιαφέροντας και θα δημιουργηθεί φοβερή ανισότητα μεταξύ ομοειδών καταστημάτων που θα λειτουργούν στην ίδια περιοχή, προς όφελος των νέων καταστημάτων που θα λειτουργούν στις ολυμπιακές εγκαταστάσεις, με μοναδικό κριτήριο την επίτευξη περισσότερων κερδών και εις βάρος των θεσμοθετημένων διατάξεων, που αναφέρονται στις χρήσεις γης , τους όρους δόμησης , την προστασία του φυσικού πολιτιστικού και δομημένου περιβάλλοντος .(άρθρο 25 παρ 1 του ΠΔ/τος 410/95-διατάξεις για την λειτουργία καταστημάτων υγειονομικού ενδιαφέροντος).

β.7.  Τέλος η επιβολή ωραρίου λειτουργίας των καταστημάτων που θα λειτουργούν εντός των εγκαταστάσεων αυτών καθ’ υπέρβαση του ωραρίου λειτουργίας που ισχύει για τα κοινά καταστήματα υγειονομικού ενδιαφέροντος θα επιφέρει στην ουσία ανατροπή του υφιστάμενου ωραρίου λειτουργίας, αφού δεν πρόκειται να γίνει αποδεκτή αυτή η διαφοροποίηση με αποτέλεσμα την επιβάρυνση των κατοίκων από την αλόγιστη χρήση του ωραρίου λειτουργίας αυτών των καταστημάτων.

Γ.   Καθόσον αφορά την αξιοποίηση των ολυμπιακών συγκροτημάτων 

Η ανάθεση κατ’ άρθρο 9 στην Ανώνυμη Εταιρεία  «ΟΛΥΜΠΙΑΚΑ ΑΚΙΝΗΤΑ Α.Ε.» του δικαιώματος  αποκλειστικής αξιοποίησης, χρήσης, διαχείρισης και εκμετάλλευσης των ολυμπιακών συγκροτημάτων  δημιουργεί τις εξής έντονες  αμφιβολίες από μέρους των Ο.Τ.Α. : 

γ.1. Δεν καθορίζεται η περαιτέρω διαδικασία εκχώρησης προς τρίτους (φυσικά ή νομικά πρόσωπα) δικαιωμάτων μίσθωσης των συγκροτημάτων.

γ.2.  Πέραν της γενικής ρήτρας της παρ 2 του άρθρου 35 δεν προσδιορίζεται επακριβώς με βάση ποια διαδικασία θα προχωρήσει η Α.Ε. « Ολυμπιακά Ακίνητα» στη εκμίσθωση των χώρων αυτών.

γ.3.  Παραγκωνίζεται και πάλι η Τοπική Αυτοδιοίκηση η οποία υπό προϋποθέσεις  θα μπορούσε να αναλάβει την χρήση και διαχείριση τέτοιων χωρών αφού έχει και την υποδομή και την δυνατότητα αξιοποίησης των χώρων αυτών. 

γ.4.  Θα δημιουργηθεί σοβαρότατο πρόβλημα από την ρητή διατύπωση του άρθρου 8 περί του ότι οι διατάξεις που προβλέπουν την έκδοση αδειών λειτουργίας δεν εφαρμόζονται επί των ολυμπιακών συγκροτημάτων της παρ 1 του άρθρου 9. Η εφαρμογή της διατάξεως αυτής  θα αποβεί σε βάρος της λειτουργίας όλων των καταστημάτων υγειονομικού ενδιαφέροντος αφού θα δημιουργήσει καταστήματα δύο ταχυτήτων και υπό διαφορετικό καθεστώς λειτουργίας, η αντίφαση δε αυτή θα αποβεί σε βάρος και  της ποιότητας ζωής αφού δικαιολογημένα θα δημιουργηθούν οι ίδιες υπερβάσεις και στα κοινά καταστήματα με αποτέλεσμα η Τοπική Αυτοδιοίκηση να μην είναι σε θέση να επιβάλλει τα νομίμως ισχύοντα. 

γ.5.  Η διάταξη της παρ 3 του άρθρου 7 με την οποία καθιερώνεται ο ειδικός φόρος 2% επί των εισπράξεων των καταστημάτων υπέρ των οικείων Ο.Τ.Α. και η επισήμανση ότι απαλλάσσονται από την επιβολή και καταβολή οποιουδήποτε άλλου δημοτικού φόρου ή τέλους δημιουργεί τα κάτωθι σοβαρά προβλήματα: 

α) Από την διατύπωση της διατάξεως φαίνεται ότι οι χρήσεις  αυτές απαλλάσσονται από το τέλος καθαριότητος και φωτισμού, το οποίο είναι τέλος ανταποδοτικό, από τον φόρο ηλεκτροδοτούμενων χώρων του Ν. 1080/80, τέλη στα οποία υποβάλλονται όλες οι εμπορικές επιχειρήσεις.

     β) Δεν προσδιορίζεται επίσης τι θα συμβαίνει επί κοινοχρήστων τμημάτων των  χώρων αυτών όπως είναι π.χ. ο αιγιαλός ή η παραλία κτλ και ποιοι θα χορηγούν την άδεια χρήσης αυτών και πως θα απαλλάσσονται οι χρήστες των εγκαταστάσεων της καταβολής του τέλους χρήσεως κοινοχρήστων χώρων, τέλος το οποίο επίσης είναι θεσμοθετημένο υπέρ των Ο.Τ.Α.

Δ. Με βάση τα ανωτέρω το Δ.Σ. της Κ.Ε.Δ.Κ.Ε.

ΖΗΤΑ

την άμεση απόσυρση του σχεδίου νόμου.

